Národná správa
o stave implementácie Akčného plánu pre životné prostredie a zdravie obyvateľov Slovenskej republiky II (NEHAP II)

Na tretej ministerskej konferencii o životnom prostredí a zdraví v Londýne v júni 1999 Slovenská republika podpísala Deklaráciu k tejto konferencii a tým plne podporila úsilie pokračovať v procesoch, ktoré smerujú k udržateľnému zdraviu obyvateľstva v Európe. Implementácia akčných plánov pre prostredie v európskych krajinách je jedným z hlavných nástrojov na dosiahnutie zlepšenia environmentálneho zdravia.
Slovenská republika patrila medzi prvé krajiny, ktoré vypracovali a začali realizovať vlastný akčný plán. Prvý akčný plán vláda SR schválila v januári 1997. Po Londýnskej konferencii bol aktualizovaný a nadväzne schválený vo vláde SR uznesením č. 815 dňa 11. októbra 2000 ako Akčný plán pre životné prostredie a zdravie obyvateľov Slovenskej republiky II (NEHAP II), spolu so Stratégiou pre jeho implementáciu.
Schválením akčného plánu vláda SR vyjadrila vôľu vykonať opatrenia na zlepšenie environmentálneho zdravia obyvateľstva na Slovensku. Vláda SR schválila tento program ako nástroj, ktorý by mal viesť k udržateľnému zdraviu populácie Slovenska v nasledujúcich desaťročiach a stal sa tak vhodným kľúčovým programom  zapojenia všetkých ostatných rezortov do procesu v záujme posilnenia verejného zdravia.
Akčný plán v SR obsahuje súbor opatrení a aktivít, ktoré majú podporiť vytvorenie lepších podmienok v životnom a pracovnom prostredí, ale aj zavedenie a fungovanie podporných mechanizmov na zlepšenie environmentálnych a zdravotných služieb, skvalitnenie vzdelávania profesionálov i verejnosti, zlepšenie informovanosti verejnosti, mobilizovanie mimovládnych organizácií a zapojenie súkromného sektoru do procesov.
Akčný plán definuje problémy, ciele a úlohy pre ich riešenie v oblasti zdravotnej bezpečnosti potravín, pôdy, vody, ovzdušia, pracovného prostredia a bývania, vzdelávania a výchovy k environmentálnemu zdraviu, environmentálnych zdravotných služieb a zapojenia verejnosti.
Rozsah a možnosti riešenia jednotlivých priorít boli vypracované na základe aktívnej spolupráce s ostatnými ústrednými orgánmi štátnej správy, hlavne z ministerstvom životného prostredia, ministerstvom dopravy, pôšt a telekomunikácií, ministerstvom pôdohospodárstva, ministerstvom práce, sociálnych vecí a rodiny a ministerstvom školstva.
Prvá národná správa o stave implementácie akčného plánu pre životné prostredie a zdravie bola vypracovaná v roku 2001 a schválená vládou SR uznesením č.243 dňa 13. marca 2002. Po zhodnotení procesu implementácie akčného plánu vyplynulo, že 69% aktivít obsahovalo rôzny stupeň plnenia alebo rozpracovanosti. Plne boli realizované tie aktivity, ktoré nevyžadovali značné finančné krytie, išlo o aktivity podľa požiadaviek EÚ, týkajúce sa úpravy legislatívnych predpisov rôznej právnej sily. NEHAP II a všetky aktivity, ktoré na jeho podporu boli v SR vykonané prispeli k úspechu pri plnení národného programu aquis.
Po dvoch rokoch realizácie NEHAP II sa aj naďalej plnia aktivity, ktoré si nevyžadujú značné finančné krytie, a to aktivity týkajúce sa úpravy všeobecne záväzných právnych predpisov z hľadiska požiadaviek EÚ – o transpozíciu smerníc EÚ týkajúcich sa ochrany zdravia do právneho poriadku SR s osobitným zreteľom na posilnenie aspektov environmentálneho zdravia. Tým, že sa tieto predpisy pripravili, resp. pripravujú s príslušnými predpismi krajín EÚ, a tým, že sa pri riešení problémov populácie SR v oblasti environmentálneho zdravia uplatňujú princípy štandardne uplatňované v krajinách EÚ, podporuje akčný plán zároveň aj integračné úsilie SR do európskych spoločenstiev.
V aktualizovanom akčnom pláne je definovaných 78 aktivít. Z hľadiska ich realizovania sú tieto aktivity strednodobého a dlhodobého charakteru. Z toho 33,3 % aktivít je splnených a 38,5 % je v stave rôzneho stupňa plnenia, resp. rozpracovanosti. Jedná sa o aktivity dlhodobého charakteru realizované na národnej úrovni. Zlepšenie environmentálneho zdravia obyvateľov SR realizovaním týchto aktivít možno očakávať iba po ich dôslednom plnení a časovo dlhodobom pôsobení. Z toho dôvodu je potrebné, aby sa aktivity zabezpečovali a realizovali dôsledne a komplexne v súčinnosti so všetkými zainteresovanými rezortmi. 
Osobitný úspech sa dosahuje pri zavádzaní NEHAP II na lokálnej úrovni – LEHAP. Tieto aktivity sú riešené na báze dobrovoľnosti a záujmu širokej verejnosti riešiť problémy environmentálneho zdravia na miestnej, lokálnej úrovni. Zavádzanie miestnych akčných plánov pre prostredie a zdravie LEHAP je jedným z hlavných prvkov stratégie implementácie NEHAP II. 
V priebehu dvoch rokoch realizovania NEHAP II boli vypracované dva pilotné lokálne akčné plány v mestách Banská Bystrica a Nitra v úzkej súčinnosti s projektom Zdravé mesto a v širokej spolupráci rôznych partnerov. Do procesu prípravy boli zahrnuté orgány miestnej samosprávy, orgány miestnej štátnej správy, inštitúcie zamerané na ochranu zdravia a životného prostredia, vzdelávacie inštitúcie, verejnosť, média, miestne priemyselné podniky.
Tieto lokálne akčné plány zohľadňujú špecifické lokálne problémy environmentálneho zdravia, napomáhajú poskytnúť obyvateľom mesta zdravotné programy na podporu zdravia, koordinovať úsilie všetkých aktérov na posilňovanie aktivít pre zlepšenie životných podmienok a zdravia obyvateľov mesta, vytvárať pozitívne prostredie pre uskutočňovanie zmien v miestnej zdravotnej politike, zvyšovať zdravotné uvedomenie verejnosti, poskytovať odborné argumenty pre rozhodovanie orgánov miestnej samosprávy a zapojiť verejnosť do týchto procesov.
Lokálne akčné plány mesta Banská Bystrica a Nitra boli základom pre vypracovanie smerníc pre prípravu LEHAP v podmienkach SR, ktoré majú slúžiť ostatným mestám v procese implementácie NEHAP II na lokálnej úrovni.
Úlohy, ktoré sú v NEHAP II odporúčane na realizovanie na úrovni miestnej, t.j. z iniciatívy samosprávnych orgánov obcí a miest a z iniciatívy neštátnych zložiek – mimovládnych organizácií, nadácií a komunitných spoločností nie sú v tejto správe hodnotené. Vyvinúť mechanizmus na zavedenie systému účinnej spolupráce, komunikácie a vzájomnej informovanosti medzi štátnymi a neštátnymi zložkami spoločnosti je mimoriadne zložitá záležitosť. Riešenie tohto problému je však nevyhnutné a v najbližšom období bude potrebné zamerať sa na odstránenie bariér brániacich efektívnej a konštruktívnej komunikácii.

Akčný plán pre prostredie a zdravie obyvateľov SR - odpočet plnenia úloh

Ministerstvo zdravotníctva SR

Zdravotná bezpečnosť potravín	
P.č.	Aktivita	Termín	Odpočet plnenia	
1.	Aproximácia a implementácia legislatívy pre geneticky
modifikované potraviny.	2000-2002	Ministerstvo zdravotníctva SR v spolupráci s Ministerstvom pôdohospodárstva SR novelou zákona NR SR č. 152/1995 Z.z. o potravinách a Potravinového kódexu SR (Výnos MP SR a MZ SR č. 2478/2000-100 zo 4. septembra 2000) prijalo základné požiadavky pre nové druhy potravín a potravín vyrobených z geneticky modifikovaných organizmov, týkajúce sa definovania, podmienok schvaľovania a ich označovania.
Súčasne novelou zákona NR SR č. 272/1994 Z.z. o ochrane zdravia ľudí bola zakotvená povinnosť posudzovacej činnosti týchto potravín, pred ich uvedením do obehu.
Uvedené novely právnych predpisov vstúpili do platnosti v roku 2002. Prijatými legislatívnymi zmenami bola vykonaná požadovaná aproximácia legislatívy SR s legislatívou EÚ.
Úloha sa plní.	
4.	Realizácia kontroly dioxínov v potravinách v ich zložkách a v krmivách.	2001 a trvale	Spoluriešiteľ MP SR
Vo Vestníku MP SR z 20. júna 2002, čiastka 12 je uverejnený Výnos MP SR a MZ SR zo dňa 6. mája 2002 č. 1393/2002-100, ktorým sa mení a dopĺňa výnos MP SR a MZ SR z 20. mája 1996 PK SR č. 981/1996-100. Nový výnos ustanovuje najvyššie prípustné množstvá dioxínov a dioxínom príbuzných polychlórovaných bifenylov vo vybraných potravinách. Uvedeným výnosom sa zosúladili naše predpisy s legislatívou v EÚ.
MZ SR určilo pracovisko Ústavu preventívnej a klinickej medicíny v Bratislave pre kontrolu dioxínov v potravinách. Predmetné pracovisko bolo súčasne vybavené príslušnou laboratórnou technikou.
Úloha sa plní priebežne.	
6.	Zapracovať systém odhadu rizika pre oblasť zdravotnej bezpečnosti potravín do návrhu novely zák.č.272/1994 Z.z. o ochrane zdravia ľudí.	2000-2002	Novelou zákona NR SR č. 272/1994 Z.z. o ochrane zdravia ľudí (zákon č. 514 zo dňa 6. novembra 2001, ktorý vstúpil do platnosti 1. januára 2002), v čl. I, § 2 odsek 8 bola prijatá definícia pre hodnotenie zdravotných rizík. V nadväznosti na to, do roku 2004, bude potrebné postupne vypracovať systémy hodnotenia zdravotných rizík v oblasti starostlivosti o výživu obyvateľstva. 
Úloha sa plní priebežne.	
7.	Presadzovať zásady a podporovať rozvoj výroby nutrične hodnotných a zdravotne bezpečných potravín v oblasti prvovýroby a výroby potravín.	2000-2002	Spoluriešiteľ MP SR
Rezort MP SR sa aktívne podieľa na programe Zdravá výživa pre zdravé srdce, ktorý gestoruje MZ SR. V rámci plnenia danej úlohy má rezort rozpracovaný Program ozdravenia výživy, ktorý obsahuje krátkodobé a strednodobé ciele rezortu so stanovenými konkrétnymi úlohami z oblasti poradenstva, legislatívy, kontroly a podpory produkcie vybraných komodít. Cieľom je vo všetkých oblastiach propagovať a podporovať produkciu zdravotne bezpečných a nutrične hodnotných potravín, ktoré môžu mať preventívne pozitívny účinok na zdravie spotrebiteľov.
V súlade s harmonizáciou predpisov EÚ s legislatívou SR bol v spolupráci s MZ SR spracovaný a vydaný Výnos Ministerstva pôdohospodárstva SR z 24. júna 2002 č. 1519/2002-100, ktorým sa ustanovuje rozsah výživového tvrdenia, spôsob uvádzania výživovej hodnoty potravín a spôsob jej výpočtu. Výnos nadobúda účinnosť od 1.9.2002.
V nadväznosti na prijaté ciele a zásady „Programu ozdravenia výživy obyvateľov SR“ Ministerstvo zdravotníctva SR v odbornej spolupráci s Ústavom srdca Univerzity v Otawe v Kanade od roku 2001 realizuje projekt „Zdravá výživa pre zdravé srdce“. Projekt patrí k preventívne zameraným projektom v oblasti zníženia výskytu kardiovaskulárnych a onkologických ochorení. Jeho zámerom je výber potravín na základe určených výživových kritérií a ich následné označenie logom v tvare srdca. Cieľom je dosiahnutie zmeny stravovacích návykov u obyvateľov, s prednostným zameraním sa na mladú generáciu, ako aj motivovať výrobcov k výrobe nutrične významných potravín, dostupným pre každého.
Úloha sa plní priebežne. 	
8. 	Vypracovať návrh na legislatívnu úpravu požiadaviek na čistotu prídavných látok do potravín.	2000-2002	MZ SR - Hlavný hygienik SR pripravil návrh na legislatívnu úpravu požiadaviek na čistotu prídavných látok do potravín. Uvedený návrh bude doplnením výnosu MP SR a MZ SR č. 981/1996-100 Potravinového kódexu SR. Účinnosť predmetnej legislatívnej úpravy sa predpokladá od 1.1.2003.
Úloha je splnená.	
9.	Metodicky prispôsobiť štúdie zamerané na príjem prídavných látok z potravín v ľudskom organizme požiadavkám podľa odborných štúdií v krajinách EÚ.	2005	Termín pre prípravu danej úlohy je do roku 2005.	
Pôda	
P.č.	Aktivita	Termín	Odpočet plnenia	
3. 	Podľa regionálnych celkov SR sledovať závislosť zdravotného stavu obyvateľstva na stupni kontaminácie pôdy a vody.	priebežne	Spoluriešiteľ: MP SR
Ministerstvo pôdohospodárstva SR sa každoročne podieľa na monitorovaní kontaminácie pôd a výsledky sú vyhodnocované v rámci koordinovaného cieleného monitoringu. V roku 2001 bolo napr. analyzovaných 4823 vzoriek pôdy a 19 726 vzoriek vody, z čoho bolo nevyhovujúcich u pôdy 15,8 % čo znamená nárast v porovnaní s rokom 2000 o 4,3 % a u vody bol nárast o 2,30 % pri absolútnej hodnote 21,8 % nevyhovujúcich vzoriek.
Ministerstvo zdravotníctva SR využíva výsledky monitoringu pri určovaní legislatívnych opatrení na ochranu zdravia ľudí.
Úloha sa plní priebežne.	
Znečistenie voľného ovzdušia	
P.č.	Aktivita	Termín	Odpočet plnenia	
6.	Vypracovať usmernenie pre správanie sa obyvateľstva v čase zhoršenia znečistenia ovzdušia (smogové situácie, inverzie).	2001	Uvedené usmernenie by malo byť v súlade s novou legislatívou, ktorá sa bude dotýkať predmetnej problematiky. Vykonávacie predpisy k novému zákonu zatiaľ vydané neboli. Pracovníci ŠZÚ vypracovali v zmysle pôvodných legislatívnych predpisov zásady správania sa obyvateľstva v čase nadmerného znečistenia ovzdušia. Uvedené zásady boli zamerané na citlivé populačné skupiny a definovali správanie ľudí, ktoré by  maximálnym možným spôsobom eliminovalo negatívny zdravotný dopad vysokých koncentrácií škodlivých látok v ovzduší. Tento materiál bol poskytnutý NRC pre hodnotenie vplyvu voľného ovzdušia v ŠZÚ hl. m. SR a bol publikovaný ako súčasť národného dodatku v preklade publikácie SZO Ovzdušie a zdravie „Ochrana obyvateľov pri zhoršení rozptylových podmienok“. 
Úloha je splnená.	
Zabezpečovanie obyvateľstva pitnou vodou	
P.č.	Aktivita	Termín	Odpočet plnenia	
1.	Vypracovať opatrenia na zabezpečenie cieľov Protokolu o vode a zdraví k Dohovoru o ochrane a využívaní hraničných vodných tokov a medzinárodných jazier z r. 1992, podpísaného v Londýne v r. 1999, vrátane časového horizontu ich dosiahnutia. Po ich schválení zverejniť príslušné informácie verejnosti.	2001	Vláda SR uzn. č. 303 zo dňa 4.4.2001 vyslovila súhlas s Protokolom o vode a zdraví k Dohovoru o ochrane a využívaní hraničných vodných tokov a medzinárodných jazier z roku 1992 podpísaným v Londýne dňa 17. júna 1999 a s návrhom opatrení na jeho implementáciu v Slovenskej republike. Následne NR SR uzn. č. 1495 z 19. júna 2001 vyslovila súhlas podľa čl. 86 písm. d) Ústavy SR s protokolom a podpisom prezidenta SR bol Protokol ratifikovaný. Minister zahraničných vecí bol listom č. 3561 z 20.8.2001 ministrom zdravotníctva požiadaný o vykonanie príslušných opatrení spojených s nadobudnutím platnosti Protokolu pre SR. Rozpracovanie návrhu opatrení zohľadňuje v súčasnosti platnú legislatívu v SR, jej zosúladenie s legislatívou EÚ, vymedzenie oblastí, rozsah a charakter potrebných opatrení, ktoré je potrebné v SR prijať na prevenciu, kontrolu a znižovanie ochorení súvisiacich s vodou. Prijatím opatrení sa vytvoria predpoklady pre zabezpečenie dostatku pitnej vody v potrebnom množstve, kvalite, v požadovanom čase a na požadovanom mieste. Vláda uzn. č. 303 uložila ministrom rezortu zdravotníctva, životného prostredia a pôdohospodárstva v termíne do 31.12.2001 zabezpečiť plnenie bodov D.3 a D.4 uzn. (Zabezpečiť vykonávanie Protokolu po nadobudnutí jeho platnosti pre SR a rozpracovať opatrenia na zabezpečenie záväzkov SR vyplývajúcich z Protokolu). Minister zdravotníctva zriadil svoj poradný orgán pre koordináciu a vypracovávanie národných správ o plnení Protokolu pre Sekretariát (podľa čl. 17 Protokolu o vode a zdraví).
Úloha sa plní priebežne.	
2.	Plniť projekt „Zdravá voda„ tematicky zameraný na zvýšenie informovanosti ľudí o zdravotných aspektoch pitnej vody, vrátane významu stolových a minerálnych vôd a na výchovu človeka k úcte k vode.	2001	Ukončená I. etapa projektu (vyhodnotenie dotazníkového prieskumu „Pitná voda a zdravie„, máj 2001). V súčasnosti prebieha II. etapa projektu. V rámci doplnenia edičných materiálov zameraných na ochranu zdrojov pitnej vody je vypracovaný a pripravený na vydanie materiál „Ochrana individuálnych vodných zdrojov“. Pre túto etapu plnenia projektu sú pripravené námety na scenára reklamných šotov s problematikou pitnej vody. Realizácia III. Etapy projektu sa predpokladá v nasledujúcom roku a pozostáva z prípravy návrhu a zabezpečenia výroby krátkeho zdravotno-výchovného filmu a výroba troch reklamných šotov.
Úloha sa plní priebežne.	
3.5.	Zaviesť monitorovacie systémy:
Dobudovanie informačného systému kontroly kvality pitných vôd z hľadiska ochrany zdravia.	trvale	Na všetkých ŠZÚ SR je inštalovaný program na evidenciu a spracovanie výsledkov pitných vôd s názvom VYDRA. V programe sú evidované všetky vzorky pitných vôd odobraté v rámci štátneho zdravotného dozoru a po ukončení laboratórnych rozborov sú k nim zadané príslušné vyšetrené hodnoty. Program umožňuje tlač protokolov, ako aj štatistické spracovanie vyšetrených vzoriek. Na základe zistených výsledkov sú realizované opatrenia na ochranu zdravia spotrebiteľov. Každý rok je uskutočňovaný celoslovenský zber dát z programu VYDRA. Spracovateľom je NRC pre pitnú vodu na ŠZÚ v Košiciach. Výsledný materiál je cenným zdrojom informácií z hľadiska ochrany zdravia.
Úloha sa plní priebežne.	
5.2.	Zabezpečiť systém odborného riadenia:
inštitúcií štátneho zdravotného dozoru nad zásobovaním obyvateľstva pitnou vodou (štátnych zdravotných ústavov - ďalej ŠZÚ v SR).	trvale	Úloha sa plní priebežne systémom odborných usmernení Hlavného hygienika SR, konzultačných stretnutí, odborných porád a pod.
Úloha sa plní priebežne.	
6.1.	Doplniť jestvujúci systém právnych a technických noriem a predpisov:
Novela zákona NR SR č. 272/1994 Z.z. o ochrane zdravia ľudí v znení neskorších predpisov.	2001	Bola prijatá novela zákona NR SR č. 272/1994 Z.z. o ochrane zdravia ľudí v znení neskorších predpisov č. 514/2001, ktorá v § 13c rieši problematiku Vody určenej na ľudskú spotrebu po právnej stránke, ako i na príprave Vyhlášky MZ SR č. 29/2002 Z.z. o požiadavkách na pitnú vodu a kontrolu kvality pitnej vody. Schválením  týchto legislatívnych úprav bola dosiahnutá zhoda so Smernicou Rady 98/83/EC o kvalite vody určenej na ľudskú spotrebu.
Od 1. februára 2002 nadobudla účinnosť Vyhláška MZ SR č. 29/2002 Z.z. o požiadavkách na pitnú vodu a kontrolu kvality pitnej vody a Vyhláška MZ SR č. 30/2002 Z.z. o požiadavkách na vodu na kúpanie, kontrolu kvality vody na kúpanie a na kúpaliská.
Úloha je splnená.	
6.5.1.	Iné predpisy:
Metodika sledovania a hodnotenia zdravotného stavu vo vzťahu k pitnej vode.	2001	V uvedenej súvislosti bola pripravená Metodika hodnotenia zdravotných rizík vybratých kontaminantov pitnej vody, ktorá bola publikovaná vo Vestníku MZ SR, čiastka 27- 28 z 9.7.2001 ako príloha odborného usmernenia MZ SR Hlavného hygienika SR na posudzovanie miery prijateľného zdravotného rizika v súvislosti s určením najvyššej medznej hodnoty kvality pitnej vody orgánom na ochranu zdravia pri posudkovej činnosti 
Metodika bola pripravená cielene pre hodnotenie zdravotných rizík z príjmu tých kontaminantov pitnej vody, ktoré sú v podmienkach SR aktuálne (arzén, antimón, dusičňany, dusitany, olovo).
Bola prakticky aplikovaná v konkrétnych prípadoch, kedy pracovníci odboru HŽP ŠZÚ Banská Bystrica spracovali hodnotenie zdravotných rizík ako podklad pre rozhodovaciu činnosť štátnych okresných hygienikov (napr. pre ŠOH Levice, ŠOH Rimavská Sobota, ŠOH Brezno).
Úloha je splnená.	
Zdravie podporujúce pracovné prostredie a pracovné podmienky - závodné zdravotné služby	
P.č.	Aktivita	Termín	Odpočet plnenia	
1.	Prijatie novely zákona NR SR o ochrane zdravia ľudí č. 272/1994 Z.z. 	2001	Zákon č. 514/2001 Z.z., ktorým sa mení a dopĺňa zákon NR SR č. 272/1994 Z.z. o ochrane zdravia ľudí v znení neskorších predpisov nadobudol účinnosť 1.1.2002. Otázky ochrany zdravia sú riešené v súlade s odbornými požiadavkami a sú harmonizované k legislatíve EÚ. Osobitne je riešená problematika ochrany zdravia pri práci so škodlivými faktormi pracovného prostredia – s chemickými faktormi (vrátane mutagénov a karcinogénov), s biologickými faktormi, s fyzikálnymi faktormi (hluk, vibrácie, neionizujúce žiarenie). Problematika ionizujúceho žiarenia bola riešená v predchádzajúcich novelách zákona č. 272/1994 Z.z.(t.j. zákon 290/1966 Zb. a zákon 470/2000 Z.z). Na vykonanie zákona boli ŠZÚ SR a ŠZÚ Banská Bystrica pripravené nariadenia vlády SR v roku 2002 (č.39, 40,45,46,47). Štátny zdravotný ústav v Banskej Bystrici pripravoval vecné podklady k novelizácii zákona a nariadenia  vlády SR č. 45/2002 Z.z., 46/2002 Z.z., 47/2002 Z.z.  až po vydanie týchto predpisov. V súčasnosti  sú už uplatňované v praxi.   
Úloha je splnená.	
4.	Prijať vyhlášku Ministerstva zdravotníctva SR o rozsahu, náplni a podmienkach výkonu závodnej zdravotnej služby.	2002	Predpokladom prijatia vyhlášky je novelizácia základných zdravotníckych zákonov – zákona NR SR č. 277/1994 Z.z. o zdravotnej starostlivosti v znení neskorších predpisov, zákona NR SR č. 98/1995 Z.z. o Liečebnom poriadku v znení neskorších predpisov a zákona NR SR č. 273/1994 Z.z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov.
Zákon NR SR č. 277/1994 Z.z. bol vo vzťahu k problematike závodných zdravotných služieb novelizovaný zákonom č. 118/2002 Z.z., návrh zákona o zdravotníckych zariadeniach a návrh zákona o zdravotnom poistení bol predložený na rokovanie Legislatívnej rady vlády SR.
Úloha bola splnená čiastočne.	
5.	Vypracovať systém postgraduálnej špecializačnej prípravy zamestnancov v závodnej zdravotnej službe s ohľadom na zmenené podmienky a nové úlohy. Kvalifikačné predpoklady rozšíriť na všetkých členov tímu pracovnolekárskej služby.	2002 a trvale	Na zabezpečenie uplatnenia preventívne - zameraných služieb priamo v závodoch je potrebné doškolenie odborníkov. V roku 2001 sa začali realizovať v rámci SPAM školenia praktických lekárov pre dospelých v problematike preventívneho pracovného lekárstva v rámci procesu na získanie certifikátu pre výkon závodných zdravotných služieb.
V nariadení vlády SR č. 157/2002 Z.z. o ďalšom vzdelávaní pracovníkov v zdravotníctve bola zaradená medzi certifikované pracovné činnosti v kategórii lekár „preventívna zdravotná služba“. Pričom boli rozšírené špecializačné odbory nasledovne:
-	v kategórii lekár v základných špecializačných odboroch:
-	o pracovné lekárstvo
v nadstavbových odboroch:
-	o klinické pracovné lekárstvo a klinická toxikológia; fyziológia a psychológia práce; preventívne pracovné lekárstvo a toxikológia.
Pre všeobecné lekárstvo je rozšírenie o nadstavbovú špecializáciu v preventívnom pracovnom lekárstve a toxikológii a pribudla certifikovaná pracovná činnosť – závodná zdravotná služba. Ako spoločné nadstavbové špecializačné odbory sú zahrnuté „hygiena zdravých pracovných podmienok“ a „vyšetrovacie metódy v preventívnom pracovnom lekárstve a toxikológii“.
V kategórii sestra s vysokoškolským vzdelaním je nový špecializačný odbor „Ošetrovateľstvo v zdraví pri práci“, v kategórii asistent s vysoškolským vzdelaním v odbore verejné zdravotníctvo je špecializácia „zdravie pri práci“ a „preventívne pracovné lekárstvo a toxikológia“.
Pre iných zdravotníckych pracovníkov s vysokoškolským vzdelaním je špecializácia v „hygiene zdravých pracovných podmienok“ a „vyšetrovacie metódy v preventívnom pracovnom lekárstve a toxikológii“. Novozriadená Slovenská zdravotnícka univerzita dopracuje náplne vyššie uvedených špecializačných odborov.
V rámci mimoriadných školiacich akcií SPAM boli v roku 2001 a 2002 realizované školenia pre praktických lekárov pre dospelých. Celkom to boli 4 cykly z preventívneho aj klinického pracovného lekárstva.
Úloha sa priebežne plní.	
6.	Vypracovať návrh vyhlášky Ministerstva zdravotníctva SR o odbornej spôsobilosti zamestnancov v zdravotníctve.	2000	Nariadenie vlády SR č. 156/2002 Z.z. o odbornej spôsobilosti pracovníkov v zdravotníctve nadobudlo účinnosť 28.3.2002.
Úloha je splnená.	
7.	Vypracovať návrh vyhlášky Ministerstva zdravotníctva SR o ďalšom vzdelávaní zdravotníckych zamestnancov.	2000	Nariadenie vlády SR č. 157/2002 Z.z. o ďalšom vzdelávaní pracovníkov v zdravotníctve nadobudlo účinnosť 28.3.2002.
Úloha je splnená.	
8.	Novelizovať program zabezpečenia preventívnych vyšetrení pracovníkov vystavených rizikovým faktorom pri práci a za tým účelom vypracovať návrh príslušného metodického pokynu Ministerstva zdravotníctva SR.	2002	Plnenie tejto úlohy zodpovedá odbor klinického pracovného lekárstva. Zo strany Štátneho zdravotného ústavu bola konzultovaná príprava časti týkajúcej sa práce so zobrazovacími jednotkami.
Úloha sa plní priebežne.	
9.	Novelizovať vyhlášku o posudzovaní zdravotnej spôsobilosti na prácu.	2001	Plnenie tejto úlohy, t.j. príprava návrhu vyhlášky bolo riešené novelizáciou zákona č. 277/1994 Z.z. o zdravotnej starostlivosti a novelizáciou zákona č. 98/1995 Z.z. o liečebnom poriadku. MZ SR.
Úloha sa plní priebežne.	
11.	Realizovať systém výchovy k ochrane a podpore zdravia pri práci pre zamestnávateľov v rámci poradní na štátnych zdravotných ústavoch a ďalších akreditovaných zariadeniach.	trvale	ŠZÚ v SR v rámci Poradní zdravia poskytujú priebežne poradenstvo v oblasti ochrany zdravia pri práci pre zamestnávateľov a zamestnancov. ŠZÚ v SR pripravili v r. 2002 výchovno-vzdelávacie materiály o pracovných rizikách a ich príčinných súvislostiach k chorobám z povolania a poškodeniam z práce pre Poradne zdravia. Tieto materiály budú po odsúhlasení v Poradnom zbore hlavnej odborníčky MZ SR pre odbor preventívneho pracovného lekárstva zosumarizované a publikované v Informačnom Bulletine hlavného hygienika SR.
Úloha sa plní priebežne.	
12. 	V rámci úrazov a ochorení súvisiacich s prácou a pre zlepšenie pracovného prostredia zavádzať a uplatňovať nové a prehodnotiť existujúce metódy práce v oblasti preventívneho a klinického pracovného lekárstva.	trvale	Boli vypracované štandardné postupy na výkon štátneho zdravotného dozoru, podklady k vydaniu Metodického usmernenia hlavného hygienika pre ŠZÚ v SR k výkonu štátneho zdravotného dozoru nad novou legislatívou.
Bola vytvorená medziodborová pracovná skupina k zavádzaniu nových terénnych meraní a laboratórnych metód podľa potrieb praxe a legislatívy. Pracuje sa na príprave ďalších legislatívnych úprav, ktoré zabezpečia jednotnú a odborne požadovanú prax v SR. Ide najmä o nariadenie vlády pre hodnotenie zdravotných rizík a kategorizáciu prác.
Odbor preventívneho pracovného lekárstva a celkovo ŠZÚ v SR uplatňujú metódy práce spĺňajúce kritéria aj v členských štátoch EÚ ako bolo predbežne zhodnotené expertmi EÚ pri kontrole dozorných činností v oblasti ochrany zdravia pri práci v júni 2002.
Nové pracovné metódy sa zakomponovali do nových legislatívnych úprav v oblasti ochrany zdravia pri práci (NV SR č. 201/2001 Z.z. – pracovisko, NV SR č. 204/2001 Z.z. – bremená, NV SR č. 247/2001 Z.z. – zobrazovacie jednotky, MV SR č. 39/2002 Z.z. – azbest, NV SR č. 40/2002 Z.z. – hluk a vibrácie, NV SR č. 45/2002 Z.z. – chemické faktory, NV SR č. 46/2002 Z.z. – karcinnogénne a mutagénne faktory, NV SR č. 47/2002 Z.z. – biologické faktory).
Prijatím nariadenia vlády SR sa rozšírilo spektrum hodnotenia škodlivých faktorov v pracovnom prostredí, biologických expozičných testov, zaviedol sa nový postup hodnotenia psychickej pracovnej záťaže (odborné usmernenie MZ SR – HH SR č. 67/2001 Vest. MZ SR).
Nové metódy hodnotenia expozície škodlivým faktorom pracovného prostredia sa zaviedli aj prostredníctvom účasti vybraných ŠZÚ v SR v medzinárodnej štúdií zameranej na vyhľadávanie príčinných faktorov niektorých nádorových ochorení v pracovnom prostredí (štúdia INCO-COPERNICUS riešená v spolupráci s Medzinárodnou organizáciou pre výskum rakoviny v Lyone, SZO, Francúzsko).
Úloha sa plní priebežne.	
Bývanie	
P.č.	Aktivita	Termín	Odpočet plnenia 	
1.	Stanoviť a legislatívne upraviť:
imisné limity pre hodnotenie kvality ovzdušia uzatvorených priestorov, a systém kontroly a zodpovednosti za kvalitu ovzdušia uzatvorených priestorov nevýrobného charakteru.	2003	Ministerstvo zdravotníctva SR podľa § 13 e) ods. 1 zákona NR SR č. 272/1994 Z.z. o ochrane zdravia ľudí v znení zákona č. 514/2001 Z.z. ustanovil Vyhlášku Ministerstva zdravotníctva Slovenskej republiky č. 326/2002 Z.z. ktorou sa ustanovujú najvyššie prípustné hodnoty zdraviu škodlivých faktorov vo vnútornom ovzduší budov. Vyhláška ustanovuje najvyššie prípustné koncentrácie chemických látok, prachových častíc, biologických faktorov a mikrobiologických faktorov bytových a nebytových budov určených na dlhodobý pobyt a najvyššie prípustné koncentrácie prachových častíc a mikrobiologických faktorov v čistých priestoroch zdravotníckych zariadení. Vyhláška nadobudla účinnosť 1. júla 2002, okrem ustanovenia najvyššie prípustnej koncentrácie tuhých častíc PM10, ktorá nadobúda účinnosť 1. januára 2005. 
Úloha je splnená.	
2. 	Rozšíriť sledovanie kvality vnútorného prostredia budov z pohľadu ich vplyvu na zdravie a potreby jednotlivých skupín obyvateľstva.	2001 a trvale
	V gescii MZ SR bola v SR vykonaná štúdia výskytu rizikových faktorov v budovách využívaných na dlhodobý pobyt ľudí.
V súlade s vybavenosťou a technickými možnosťami ŠZÚ boli vykonané merania kvality ovzdušia uzatvorených priestorov (okrem základných znečisťujúcich látok, ako je formaldehyd, prach, oxidy dusíka boli robené merania VOC, mikrobiologické znečistenie, plesne).V súčasnosti sú výsledky štúdií vyhodnocované.
Sledovanie kvality vnútorného prostredia budov sa v októbri 2002 uskutoční v súvislosti so sledovaním zdravotného stavu detskej populácie v priemyselnej oblasti Jelšava – Lubeník.
V štádiu prípravy je zisťovanie mikrobiologickej a biologickej kvality ovzdušia budov predškolských a školských zariadení v okrese Banská Bystrica.
Úloha sa plní priebežne.	
3. 	Zabezpečiť monitoring úrovne a zdrojov znečistenia ovzdušia domácností - formaldehyd, prchavé organické látky, oxidy dusíka, plesne, baktérie.	2001 a trvale	Bola vydaná Vyhláška MZ SR č. 326/2002 Z.z., ktorou sa ustanovujú najvyššie prípustné hodnoty zdraviu škodlivých faktorov vo vnútornom ovzduší budov, ktorá nadobudla účinnosť 1.7.2002 s výnimkou položky č. 2 tabuľky, č. 1, ktorá nadobudne účinnosť 1.1.2005. V súlade s vyhláškou budú identifikované priority a pripravený plán jej zavedenia v podmienkach SR po stránke vecnej i časovej. V tejto súvislosti budú vyhodnotené aj doterajšie merania a pripravený plán na ďalšiu objektivizáciu.
Úloha sa plní priebežne.	
9.	Spracovať koncepciu ďalšieho sledovania hluku v životnom prostredí vo vzťahu k zdraviu ľudí.	2001	Od 1. februára 2002 nadobudlo účinnosť Nariadenie vlády SR č. 40/2002 Z.z. o ochrane  zdravia pred hlukom a vibráciami zo dňa 16. januára 2002, ktoré ustanovuje požiadavky na ochranu zdravia pred rizikom z vystavenia hluku a mechanickému kmitaniu a otrasom a na predchádzanie tomuto riziku, ďalej najvyššie prípustné hodnoty hluku vo vonkajších priestoroch a stavbách, najvyššie prípustné hodnoty vibrácií v stavbách a najvyššie prípustné hodnoty hluku a vibrácií pri práci. 
Nadobudnutím účinnosti tohto nariadenia je možné splniť stanovenú úlohu. Listom Hlavného hygienika SR bolo Národné referenčné centrum pre problematiku hluku a vibrácii poverené vypracovaním koncepcie ďalšieho sledovania hluku v životnom prostredí vo vzťahu k zdraviu ľudí.
Úloha sa plní priebežne.	
10.	Vypracovať metodiku hodnotenia vplyvu hluku na zdravie.	2001	Z nedostatku odborných kapacít úloha nie je splnená.	
11.	Vypracovať stratégiu znižovania nepriaznivých vplyvov hluku v životnom prostredí na zdravotný stav populácie.	2002	Od 1. februára 2002 nadobudlo účinnosť Nariadenie vlády SR č. 40/2002 Z.z. o ochrane zdravia pred hlukom a vibráciami zo dňa 16. januára 2002, ktoré ustanovuje požiadavky na ochranu zdravia pred rizikom z vystavenia hluku a mechanickému kmitaniu a otrasom a na predchádzanie tomuto riziku, ďalej najvyššie prípustné hodnoty hluku vo vonkajších priestoroch a stavbách, najvyššie prípustné hodnoty vibrácií v stavbách a najvyššie prípustné hodnoty hluku a vibrácií pri práci. 
Nadobudnutím účinnosti tohto nariadenia je možné splniť stanovenú úlohu. Listom Hlavného hygienika SR bolo Národné referenčné centrum pre problematiku hluku a vibrácii poverené vypracovaním stratégie znižovania nepriaznivých vplyvov hluku v životnom prostredí na zdravotný stav populácie.
Úloha sa priebežne plní.	
12.	Vypracovanie smerníc pre prípravu lokálnych akčných plánov (LEHAP).	2001	Na základe dvoch pilotných lokálnych akčných plánov pre mestá Banská Bystrica a Nitra, a na základe záverov a odporúčaní z národného workshopu, ktorý sa konal v novembri 2001 v Nitre, boli vypracované smernice pre prípravu lokálnych akčných plánov (LEHAP) v podmienkach SR, ktoré budú slúžiť ostatným mestám v procese implementácie NEHAP na lokálnej úrovni. Smernica pozostáva z troch častí – 1. Teoretický prístup k tvorbe LEHAP, 2. Lokálny akčný plán pre prostredie a zdravie mesta Banská Bystrica – prípadová štúdia, 3. Lokálny akčný plán pre prostredie a zdravie mesta Nitra – prípadová štúdia.
Príručka pre vypracovanie LEHAP spolu s dvoma pilotnými akčnými plánmi boli publikované v anglickom a slovenskom jazyku a distribuovaná príslušným zodpovedným orgánom samosprávy v SR v rámci plnenia projektu WHO – DEPA.
Úloha je splnená.	
13.	Príprava akčných plánov prostredia a zdravia na lokálnej úrovni pre jednotlivé mestá a obce (LEHAP) na základe analýz získaných v I. etape riešenia APPZ SR s využitím siete Zdravých miest.	priebežne	Súbežne s aktualizáciou projektu Zdravé mesto Banská Bystrica, ktoré pracuje od roku 1991 pracovníci odboru hygieny životného prostredia realizovali prieskum verejnej mienky obyvateľov mesta Banská Bystrica dotazníkovou formou (celkom 1500 dotazníkov). Prieskum bol vykonaný v mesiacoch júl až október 2001. Výsledky prieskumu boli zhodnotené a využité pre prioritizáciu problémových okruhov v prostredí a zdraví. Týmto spôsobom boli názory verejnosti podchytené v príprave lokálneho akčného plánu mesta Banská Bystrica. Lokálny akčný plán mesta Banská Bystrica, ktorý zohľadňoval NEHAP II, ako i aktualizáciu projektu Zdravé mesto Banská Bystrica bol schválený Mestským zastupiteľstvom uznesením č. 308/2002 z februára 2002.
Boli spracované dve pilotne lokálne akčné plány pre mestá Banská Bystrica a Nitra, v úzkej súčinnosti s projektom Zdravé mesto. Na uvedenom workshope (november 2001) boli tieto akčné plány predstavené zástupcom ďalších miest, s cieľom ich aktivizovania a metodickej pomoci pri príprave lokálnych akčných plánov ďalších miest. Dva pilotné akčné plány, ako aj závery a odporúčania z národného workshopu boli základom pre vypracovanie smerníc pre prípravu LEHAP v podmienkách SR, ktoré budú slúžiť ostatným mestám v procese implementácie NEHAP  II na lokálnej úrovni.
Úloha sa priebežne plní.	
14.	Realizovať projekt Bývanie a zdravie zameraný na identifikovanie problémov bývania v panelákových domoch.	jún 2001-október 2001	Projekt bol realizovaný v Bratislave - Petržalke, časť Háje, ktorý sa realizoval v rámci medzinárodnej štúdie WHO, Regional Office for Europe, Copenhagen a NRC pre sledovanie kvality vnútorného ovzdušia budov na ŠZÚ v Banskej Bystrici. Cieľom projektu bolo získať prehľad o podmienkach bývania v panelových domoch, zistiť možné zdravotné dôsledky a určiť priority na riešenie. Výsledky projektu boli na medzinárodnej konferencii v Bonne v máji 2001, spolu s návrhmi odporúčaní pre SZO, zainteresované ministerstvá, mimovládne organizácie, orgány miestnej správy a samosprávy ďalšie zainteresované rezorty, čo je potrebné a aktuálne v problematike bývania a zdravia ďalej realizovať. V súvislosti s ukončením projektu bol na ŠZÚ SR uskutočnený seminár pre všetky zainteresované rezorty a inštitúcie, na ktorom boli oboznámení s výsledkami projektu, prediskutovaný bol návrh ďalšieho postupu a riešenia. Závery uskutočneného projektu, ktorý je považovaný za pilotný sú východiskovým materiálom pre pripravovaný projekt SZO Bývanie a zdravie s rozšírenou medzinárodnou účasťou. 
Úloha je splnená. 		

Environmentálne zdravotnícke služby					
T.č.	Aktivita	Termín	Odpočet plnenia	
1.	Spracovať koncepciu vytvorenia primeraných štátnych a neštátnych environmentálnych zdravotníckych služieb v podmienkach SR.	trvale	V rámci realizácie WHO/DEPA projektu na podporu implementácie NEHAP SR bol vypracovaný investičný projekt „Environmentálne zdravotné služby„, ktorý bol predložený ministrovi zdravotníctva SR - národnému koordinátorovi projektu na schválenie. V rámci environmentálno zdravotných služieb sa na ŠZÚ v SR začínajú zavadzať poradne environmentálneho zdravia, ktoré sú určené širokej verejnosti.
Úloha sa plní čiastočne.	
Styk s verejnosťou a mimovládnymi organizáciami	
T.č.	Aktivita	Termín	Odpočet plnenia	
1.	Pre poskytovanie záujemcom informácií o Akčnom pláne pre prostredie a zdravie obyvateľov SR a jeho plnení, ako aj o kvalite životného prostredia a zdravia ( úloha APPZ č. 2.6.4.3 na str. 59 ) v plnej miere využívať aktivity Sekretariátu pre implementáciu APPZ MZ SR a odboru MŽP SR pre styk s verejnosťou a predovšetkým jeho Kanceláriu pre styk s verejnosťou.	trvale	Spolugestor MŽP SR
Akčný plán pre životné prostredie a zdravie obyvateľov SR II je uverejnený na webovej stránke MZ SR, MŽP SR a ŠZÚ SR. Informácie o konkrétnych cieľoch a zameraní akčného plánu sú verejnosti k dispozícii prostredníctvom webovej stránky. Sekretariát pre implementáciu NEHAP II poskytuje štvrťročne podrobné informácie WHO a MŽP SR o aktivitách realizovaných v rámci WHO/DEPA projektu.
Úloha sa plní priebežne.	
2.	Vydať aktualizovaný APPZ II. kvalitnou tlačou v slovenskej a anglickej verzii, prípadne aj vo forme CD-ROM, tiež pre využitie na reprezentačné účely a sprístupniť na internete MZ SR a MŽP SR.	2001	Spoluriešiteľ MŽP SR 
 V máji 2001 bol vydaný aktualizovaný Akčná plán pre životné prostredie a zdravie obyvateľov SR II v slovenskej a anglickej verzii a vo forme CD-ROM a zároveň bol sprístupnení na internete.
Úloha je splnená.	
3.	Vydať príručku o plánovaní a manažmente aktivít súvisiacich s implementáciou APPZ na miestnej úrovni.	2001	Bola pripravená príručka v rámci realizovania LEHAP - aktivity na miestnej úrovni. Ako pilotné mestá boli do projektu zapojené mestá Banská Bystrica a Nitra. Príručka bude slúžiť príslušným organom ostatných miest v procese implementácie NEHAP na lokálnej úrovni.
Úloha je splnená.	
4.1.	O problematike APPZ a plnení jeho úloh informovať verejnosť SR nasledovnými spôsobmi:
Predkladať pravidelné informácie tlačovým agentúram/kanceláriám, uverejňovať populárne články v dennej tlači a rozšírených periodikách, využívať aj rozhlasové a televízne relácie, internet, prípadne iné počítačové siete.	priebežne	Spolugestor MŽP SR
Po schválení NEHAP II bola zorganizovaná tlačová konferencia na MZ SR, kde boli médiá informované o obsahu, zameraní NEHAP II a prostredníctvom týchto informácií bola verejnosť informovaná o prijatí materiálu vládou SR. NEHAP II je sprístupnený na internete MZ SR, MŽP SR a ŠFZÚ SR. V rámci WHO/DEPA Projektu na podporu implementácie NEHAP boli vydané letáky, kalendáre perá, zápisníky.
Úloha sa priebežne plní.	
8.	Vypracovať plán pre uskutočnenie informačnej kampane zameranej na zvýšenie povedomia verejnosti o aktivitách týkajúcich sa národného akčného plánu a akčných plánov na miestnej úrovni.	2001	Spolugestor MŽP SR, médiá
V týždenníku Zdravotnícke noviny boli v októbri 2000 publikované dva články propagujúce implementáciu NEHAP a WHO/DEPA projektu. 
V rámci projektu WHO/DEPA bol vykonaný dotazníkový prieskum vo verejnosti o vnímaní problémov environmentálneho zdravia, v ktorom sa 18 % respondentov vyjadrilo, že už počuli alebo čítali o NEHAP II, čo je relatívne vysoké číslo, berúc do úvahy, že je to vládny dokument s dlhodobými úlohami.
V roku 2001 bola vytvorená web stránka ŠFZÚ SR, na ktorej sú zverejnené najdôležitejšie dokumenty súvisiace s implementáciou NEHAP II, ako aj aktualizovaný NEHAP II a Stratégia pre jeho implementáciu.
Publikovanie NEHAP II propagačných materiálov – letákov, kalendárov, pier, zápisníkov a ich distribúcia výrazne prispieva k propagácii NEHAP II a k zvýšeniu informovanosti verejnosti o dôležitosti problémov environmentálneho zdravia.
Úloha sa plní priebežne.	
Vzdelávanie a výchova k environmentálnemu zdraviu	
T.č.	Aktivita	Termín	Odpočet plnenia	
2.	Spracovať kurikulum vzdelávania v environmentálnom zdraví pre rôzne úrovne populácie.	2001	Pripravili sa základné tézy a tematické kruhy pre deti a mládež a to v spolupráci s odborníkmi rezortu Ministerstva školstva SR, vysokých škôl a mimovládnych organizácií. Tematické celky obsahujú problematiku globálnych trendov a ich vplyv na zdravie, pôdy a zdravie, vody a zdravie, ovzdušie a zdravie, potravín, priemyslu,   poľnohospodárstva, stavebníctva, dopravy a spoločenské aspekty vzťahu prostredia a zdravia. 
Úloha sa plní priebežne.	
3.	Na základe pripraveného kurikula vzdelávania spracovať a vydať metodicko-odborný materiál - brožúrku pre profesionálov environmentálnej oblasti a pre ostatnú verejnosť.	2001	Bola pripravená filozofia a koncepcia web stránky (v súlade s holistickou koncepciou environmentálnej výchovy) pre žiakov mladšieho a staršieho školského veku,  rozpracováva sa jej obsahová a formálna náplň. Pri príprave sa použila okrem iného metóda modelovania prostredníctvom konceptuálnych máp. Pripravuje sa špecifický materiál o vplyve geneticky modifikovaných organizmov na environmentálne zdravie. 
Postupne sa vydáva séria odborných publikácií WHO v oblasti environmentálneho zdravia, ktorá je určená predovšetkým riadiacim pracovníkom štátnej správy i samosprávy.
Úloha sa plní .	

 Ministerstvo životného prostredia SR

Znečistenie voľného ovzdušia 	
P.č.	Aktivita	Termín	Odpočet plnenia	
1.	Plniť medzinárodné záväzky SR v oblasti ochrany ovzdušia, zamerané na znižovanie nežiadúcich emisií v ovzduší, pôsobiacich negatívne na životné prostredie a zdravotný stav populácie.	priebežne a trvale	V oblasti ochrany ovzdušia sa medzinárodné záväzky Slovenskej republiky priebežne plnia. Slovenská republika ratifikovala Kjótsky protokol k Rámcovému dohovoru OSN o zmene klímy a Štokholmský dohovor o perzistentných organických látkach.
Spoluriešiteľ: MDPT SR
Rezort MDPT SR participuje na plnení medzinárodných záväzkov v oblasti ochrany ovzdušia implementovaním zásad environmentálnej politiky do realizácie svojich strategických rozvojových zámerov. Jedná sa predovšetkým o rozvoj štruktúry železničnej a cestnej siete, modernizáciu dopravných prostriedkov. Pozornosť sa venuje tiež prijímaniu legislatívy a posudzovaniu vplyvu dopravy na životné prostredie.
Vláda SR uznesením 22/2002 z 10.1.2002 schválila „Aktualizáciu Národnej stratégie ISPA, sektor dopravy“, ktorá obsahuje aktualizovaný zoznam projektov ISPA v dopravnej infraštruktúre.
V oblasti legislatívy, v priebehu roku 2002 boli vydané vyhlášky novelizujúce zákonné normy emisných kontrol motorových vozidiel a podmienok prevádzky motorových vozidiel. Taktiež bola spracovaná bilancia emisií z dopravnej prevádzky metodikou Coppert, ktorá tvorí súčasť podkladov pre hodnotenie plnenia záväzkov a povinností v oblasti ochrany ovzdušia.
Úloha sa priebežne plní.	
2. 	Prehodnotiť znečistené oblasti, zhodnotiť reálne environmentálne a zdravotné riziká a riešiť ich aktuálne problémy.	2001	Problémy environmentálne citlivých oblastí sú riešené komplexom opatrení v rámci územného systému ekologickej stability, územným plánovaním, opatreniami Národného environmentálneho akčného programu II na regionálnej a lokálnej úrovni s cieľom znižovania emisií nežiadúcich látok v životnom prostredí.
Spoluriešiteľ MZ SR
Od 1.9.2002 vstúpil do platnosti nový zákon o ochrane ovzdušia č. 478/2002 Z.z. V § 42 v zrušovacích ustanoveniach v bode 4 sa ruší vyhláška č. 112/1993 Z.z. o vymedzení oblastí vyžadujúcich osobitnú ochranu ovzdušia a o prevádzke varovných a regulačných systémov. Nové vykonávacie predpisy k uvedenému zákonu zatiaľ vydané neboli. ŠZÚ v Banskej Bystrici vykonáva merania emisií v mestách Banská Bystrica a Zvolen. Výsledky meraní potvrdili oprávnené zaradenie Banskej Bystrice medzi nadmerne zaťažené oblasti SR (v zmysle pôvodnej vyhlášky č. 112) a poukazujú tiež na možnosť rovnakého zaradenia Zvolen. Sledovanie kvality ovzdušia v oboch mestách bude pokračovať naďalej.
Úloha sa plní priebežne.	
3.	Zabezpečiť funkčný monitoring imisného znečistenia, ktorý bude podľa potreby sledovať aj zdravotne významné škodliviny (PM10, PM2,5, BTX a pod.) po vyhlásení ich limitov.	2005	Imisná situácia sa sleduje systémom monitorovacích staníc, ktoré sú rozmiestnené na území Slovenska. Merané údaje znečistenia sa systematicky zbierajú, vyhodnocujú a zverejňujú.
Spoluriešiteľ MZ SR
Vzhľadom k skutočnostiam uvedeným v predchádzajúcej aktivity imisné limity zatiaľ vyhlásené neboli. ŠZÚ v Banskej Bystrici vykonával a vykonáva merania v dvoch oblastiach. V meste Banská Bystrica, v rámci plnenia dohody medzi mestom a Energetickou ŠZÚ. Merania NO2, PM10 a PM2,5 a TSP prebiehajú v súčasnosti na dvoch meracích miestach v Banskej Bystrici. Okrem toho sa inštaluje 10 pasívnych vzorkovačov na odber SO2. Výsledky meraní budú použité ako jeden z podkladov pre vyčlenenie územných jednotiek s rozdielnym stupňom ochrany ovzdušia.
V meste Zvolen, v rámci plnenia zmluvy medzi ŠZÚ a mestom bolo v rokoch 2001 a 2002 vykonané sledovanie koncentrácií imisií PM10 a PM2,5, TSP a PAU na dvoch odberových miestach a NO2 na piatich odberových miestach. Objednávateľ prostredníctvom uvedených meraní objektivizoval situáciu pred a po zmene dopravného systému v meste Zvolen. Spolupráca medzi ŠZÚ a mestom Zvolen bude naďalej pokračovať. Primátor mesta menoval komisiu, ktorá bude spracovávať záverečnú komplexnú správu, kde sa okrem zhodnotenia meraní navrhnú aj konkrétne spôsoby riešenia nepriaznivej situácie v kvalite ovzdušia a následne sa identifikuje prípadná potreba ďalšieho sledovania imisií. Dvaja členovia komisie sú pracovníkmi ŠZÚ v Banskej Bystrici.
Úloha sa plní priebežne.	
Zabezpečenie obyvateľstva pitnou vodou	
T.č.	Aktivita	Termín	Odpočet plnenia	
3.3.	Zaviesť monitorovacie systémy:
Systematické monitorovanie kvality pitnej vody vo využívaných zdrojoch.	trvale	Monitorovanie kvality  pitnej vody je uskutočňované pravidelnými, náhodnými a kontrolnými odbermi s cieľom  zabezpečenia dostatku pitnej vody v zákonom stanovenej kvalite.
Spoluriešiteľ MP SR
Úloha bola zabezpečená v rozsahu nevyhnutnom z hľadiska prevádzkového z prevádzkových prostriedkov štátnych podnikov vodární a kanalizácií. Po transformácii štátnych podnikov vodární a kanalizácií stanoví spôsob monitorovania MŽP SR v zmysle zákona o vodách.
Úloha sa plní priebežne.	
6.2.	Doplniť jestvujúci systém právnych a technických noriem a predpisov:
Zákon o vodách.	2001	Zákon č. 184 Z.z. o vodách a o zmene a doplnení niektorých zákonov (vodný zákon) vstúpil do platnosti 1. júna 2002. V súčasnosti sa pripravujú jeho vykonávacie predpisy, ktoré vstúpia do platnosti v priebehu krátkeho časového obdobia.
Úloha je splnená.	
Bývanie	
T.č.	Aktivita	Termín	Odpočet plnenia	
4.	Výsledky monitoringu uplatniť v rámci nutnej obnovy a ozdravenia bytového fondu SR, ale aj v rámci novej výstavby v SR.	trvale	V rámci zlepšovania kvality životného prostredia v obytných budovách boli realizované merania nežiadúcich látok v ovzduší, ktoré negatívne pôsobia na zdravotný stav populácie.
Úloha sa plní priebežne.	
5.	Rozpracovanie Charty o doprave, životnom prostredí a zdraví.	2001	Spoluriešiteľ  MDPT SR
V roku 2001 sa zúčastnili zástupcovia MŽP SR, MZ SR, MDPT SR na spoločnom zasadnutí EHK-OSN a WHO na vysokej úrovni o doprave, životnom prostredí a zdraví v Ženeve (High Level Meeting on Transport, Environment and Health, Geneva, 4 May 2001). V rámci konferencie v otázke právnej záväznosti Charty o doprave, životnom prostredí a zdraví nedošlo k definitívnemu rozhodnutiu. Bolo dohodnuté vytvoriť tripartitnú pracovnú skupinu, ktorá vypracuje správu s návrhom ďalšieho postupu.
Charta o doprave, životnom prostredí a zdraví bola rozpracovaná do kompetenčných materiálov rezortu životného prostredia a je plnená v rámci Akčného plánu pre dopravu a životné prostredie, ktorý predstavuje implementáciu záverov z Viedenskej a Londýnskej konferencie.
Úloha je splnená.	
6.	Vydať chartu o doprave v životnom prostredí a zdraví s cieľom rozšírenia tohto materiálu v SR.	2001	Charta o doprave, životnom prostredí a zdraví nebola zatiaľ vydaná ako samostatný materiál z dôvodu, že na implementáciu akčného plánu neboli pridelené požadované finančné prostriedky zo štátneho rozpočtu.
Úloha nie splnená.	
7.	Vypracovať ucelený systém environmentálnych indikátorov dopravy.	2001	Spoluriešiteľ MDPT SR
Projekt, zameraný na environmentálne indikátory dopravy, bol riešený zo zdrojov MŽP SR v roku 2001. Po odovzdaní výsledkov projektu koncom roka 2001 bola úloha splnená.
V roku 2002 rezort MDPT SR pokračoval v riešení problematiky indikátorov trvalo udržateľného rozvoja v doprave projektom „Zhodnotenie a implementácia princípov trvalo udržateľného rozvoja v doprave“ a aktualizáciou riešenia inertnalizácie externých nákladov v materiáli „Internalizáci externých nákladov dopravy v SR“ vypracovanom pre OECD.
Rezort MDPT SR okrem vykonávania monitoringu indikátorov znečistenia ovzdušia emisiami z dopravy, je aj gestorom indikátorov trvalo udržateľného rozvoja v doprave v rámci Agendy 21:
-	ukazovateľ 32 – spotreba fosílnych palív v doprave motorovými vozidlami na jedného obyvateľa,
-	ukazovateľ 127 – hlavné telefónne linky na 100 obyvateľov,
a kapitol Agendy 21:
-	kapitola 7, bod E – podpora trvalo udržateľných energetických systémov v ľudských sídlach,
-	kapitoly 9 – ochrana ovzdušia časť B.2 doprava. 
Úloha je splnená.	
Styk s verejnosťou a mimovládnymi organizáciami	
T.č. 	Aktivita	Termín	Odpočet plnenia	
4.2.	O problematike APPZ a plnení jeho úloh informovať verejnosť SR nasledovnými spôsobmi:
Uverejňovať články v odborných environmentálnych a zdravotníckych časopisoch (Enviromagazín, XXI.storočie ...). 	priebežne	Spolugestor MZ SR
Environmentálna problematika bola a je sprístupňovaná odbornej aj laickej verejnosti prostredníctvom odborných inštitúcií štátnej správy životného prostredia, ďalej vo Vestníku MŽP SR, Správach o uplatňovaní AGENDY 21 - Country profile Slovakia a aj v časopise Enviromagazín. Významným príspevkom k informovanosti verejnosti sú tematické podujatia - výstavy Envirojar, Envirofilm Banská Bystrica, Enviro Nitra, INCHEBA a pod., ktoré sa uskutočňujú každoročne.
Úloha sa plní priebežne.	
4.3.	Organizovať tlačové konferencie ministrov zdravotníctva a životného prostredia (striedavo alebo spoločne), prípadne spolu s problematikou APPZ.	raz ročne	Spolugester MZ SR
Po schválení NEHAP-u vo vláde SR bola v gescií MZ SR zorganizovaná tlačová konferencia. Nadväzujúca konferencia sa bude konať po celkovom zhodnotení plnenia úloh NEHAP-u. MŽP SR organizovalo tlačové konferencie, dotýkajúce sa aj tejto problematiky, spolu s UNDP a REC, v rámci prípravy Národnej stratégie trvalo udržateľného rozvoja, ktorú schválila vláda SR 10.10.2001 svojim uznesením č.978.
Úloha sa plní priebežne.	
4.4.	Vytvoriť tematickú filmotéku v rámci SAŽP a využívať jestvujúce krátke filmy, ilustrujúce problematiku APPZ, na odborných seminároch a v Kancelárii MŽP SR pre styk s verejnosťou, organizovať aj ich špeciálne premietanie s krátkymi prednáškami pre záujemcov, MVO a školy.	filmotéka 2001, ostatné priebežne	V oblasti propagácie životného prostredia pomocou krátkych filmov boli pripravené viaceré filmy s cieľom rozširovania poznatkov vedúcich k aktivizácií účasti verejnosti na riešení problémov spoločnosti, premietajúcich sa do zlepšovania životného prostredia a zdravia populácie. Nové podnety sú každoročne prezentované najmä na podujatiach ENVIROFILM a ENVIRO Nitra, zároveň boli spracované viaceré náučné tematicky orientované filmy v podobe videoprogramov.
Úloha sa plní priebežne.	
5.	V súčinnosti s rezortom MZ SR pravidelne zvolávať vedenia zainteresovaných mimovládnych organizácií za účelom vzájomnej informovanosti a posudzovania problematiky APPZ, ako aj využívania námetov MVO na ďalšiu aktualizáciu a skvalitňovanie APPZ.	raz za rok	Spolugestor MZ SR
Hlavným hygienikom MZ SR - národným koordinátorom NEHAP II boli organizované v mesiaci november 2001 workshopy zamerané na mobilizovanie mimovládnych organizácií v záujme zapojenia týchto organizácií do procesu realizácie NEHAP na národnej a miestnej úrovni.
Úloha sa plní priebežne.	
6.	Vytvoriť účinný mechanizmus na zhromažďovanie námetov verejnosti a mimovládnych organizácií z regionálnych a miestnych úrovní a využiť ich na sústavné zdokonaľovanie starostlivosti o životné prostredie pre zlepšovanie zdravia obyvateľstva a trvalo udržovateľný rozvoj.	2001	Na MŽP SR bola zriadená kancelária pre styk z verejnosťou, ktorá vytvára podmienky pre lepšiu spoluprácu rezortu s mimovládnymi organizáciami a laickou a odbornou verejnosťou. Kancelária propaguje a približuje verejnosti prácu rezortu v oblasti tvorby a ochrany životného prostredia. Zároveň prispieva k riešeniu problémov verejnosti, vo vzťahu k životnému prostrediu a zhromažďuje námety na riešenie, ktoré postupuje na riešenie odborným zložkám MŽP SR.
Nové možnosti sa vytvorili schválením Národnej stratégie trvalo udržateľného rozvoja. V rámci projektu „Podpora TUR na Slovensku“ sa už zrealizovali lokálne projekty pre samosprávy a mimovládne organizácie.
Úloha je splnená.	
9.	Zapájať sa do programov spolupráce so zahraničím, zameraných na výmenu informácií a transfer poznatkov do SR v otázkach účasti verejnosti a MVO na riešení problémov životného prostredia a zdravia a do súvisiacich medzinárodných podujatí.	trvale	Spolugestor MZ SR
V oblasti transferu poznatkov v oblasti tvorby a ochrany životného prostredia a zdravia sa pracovníci MŽP SR zúčastňujú medzinárodných aktivít a zasadaní najmä v medzinárodných organizáciách, OECD, WHO, EHK - OSN, Stredoeurópska iniciatíva. Na MŽP SR sú založené viaceré ohniskové body pre obojstranný transfer informácií. Vo väzbe k riešeniu vzájomných vzťahov dopravy, životného prostredia a zdravia (Charta o doprave, životnom prostredí a zdraví) sa náš rezort zúčastňoval zasadaní riadiacej a implementačnej skupiny WHO.
V rámci spolupráce s OECD MŽP SR spolupracovalo pri vypracovaní komplexnej správy „Environmental Performance Review of Slovakia“, ktorá hodnotí spoluprácu a zároveň vytvára nové možnosti spolupráce aj pre mimovládne organizácie v rámci medzinárodných aktivít.
Úloha sa plní priebežne.	

Ministerstvo pôdohospodárstva SR

Zdravotná bezpečnosť potravín	
P.č.	Aktivita	Termín	Odpočet plnenia	
2.	Pokračovať v realizácii monitoringu „Cudzorodé látky v potravinách a krmivách„ a parciálneho informačného systému o cudzorodých látkach, vrátane systému zabezpečenia kvality a spoľahlivosti výsledkov analýz - AQA v rámci Monitorovacieho systému životného prostredia a integrovaného informačného systému o životnom prostredí územia SR.	2000 a trvale	Rezort  pôdohospodárstva venuje systematickú a cieľavedomú starostlivosť monitoringu cudzorodých látok. Spoločným výnosom s rezortom zdravotníctva č.981/1996-100 z 20.5.1996 v rámci prvej časti a tretej hlavy Potravinového kódexu SR boli definované cudzorodé látky v potravinách, za ktoré sa považujú prídavné látky, technologické pomocné látky a kontaminanty. Súčasťou predpisu je aj povinnosť výrobcov označovať na obaloch prídavné látky a dodržiavať povolené množstvá cudzorodých látok v potravinách (napr. antioxidanty, chemické konzervačné látky, farbivá, kyseliny, zásady a soli, vonné látky, chuťové a povzbudzujúce látky látky na úpravu fyzikálnych vlastností potravín, technologické pomocné látky, kontaminanty, ako sú: chemické prvky, dusičnany, polyaromatické uhľovodíky, polychlórované bifenyly, reziduá pesticídov, reziduá veterinárnych liečiv a endogénne cudzorodé látky).
Od roku 1986 sa v rámci rezortu vynakladajú nezanedbateľné finančné prostriedky na sledovanie výskytu cudzorodých látok v potravinovom reťazci. V rámci daného systému sa vykonávajú desaťtisíce rozborov vo vytypovaných článkoch tohto reťazca a to od pôdy, vody, krmív cez suroviny rastlinného a živočíšneho pôvodu domáceho pôvodu i dovozu až po vyrobené potraviny a to priamo v obchodnej sieti. Do uvedenej akcie je zapojených 10 organizácií, sú to: výskumné ústavy, inšpekčné orgány a vodárenské podniky.
Komplexná správa sa každoročne predkladá na poradu vedenia ministra (v roku 2001 bola prerokovaná na 23. porade vedenia dňa 12. júla) spolu s návrhom opatrení, ktorých strategickým cieľom je dosiahnuť, v rámci daných možností, najvyššiu možnú úroveň zdravotnej bezpečnosti potravín a tým prispieť k preventívnej ochrane zdravia obyvateľov.
V súlade s plánom hlavných úloh rezortu sa každoročne predkladá „Správa o sledovaní cudzorodých látok v potravinovom reťazci a o systéme zabezpečovania kvality analýz v rezorte pôdohospodárstva“ na poradu vedenia ministra (v roku 2002 bola prerokovaná na 19. porade vedenia dňa 8. júla) spolu s návrhom opatrení, ktoré okrem iného umožnia upraviť realizačný projekt subsystému Koordinovaný cielený monitoring podľa požiadaviek EÚ.
Uvedená správa, obsahuje informácie o sledovaní výskytu cudzorodých látok v potravinovom reťazci a to: kontaminantov, technologických pomocných látok, rezíduí pesticídov a rezíduí veterinárnych liečiv. Správa je zameraná na:
-	identifikáciu prvotného výskytu cudzorodých látok,
-	odstránenie príčin lokálnej alebo celoplošnej kontaminácie,
-	sledovanie zložiek celého potravinového reťazca, čo umožňuje zabrániť ďalšiemu rozšíreniu kontaminácie, 
-	ochranu zdravia spotrebiteľov,
-	ochranu životného prostredia.
Výskyt cudzorodých látok sa sleduje v týchto zložkách potravinového reťazca:
-	pôda a vstupy do pôdy,
-	voda pitná, napájacia a závlahová,
-	krmivá (z domácej produkcie a dovozu),
-	suroviny a potraviny rastlinného pôvodu (z domácej produkcie a dovozu),
-	suroviny a potraviny živočíšneho pôvodu (z domácej produkcie a dovozu).
-	Výsledky z kontroly cudzorodých látok v potravinách dokázali ich nízku kontamináciu sledovanými látkami.
Ministerstvo pôdohospodárstva sa podieľalo na spracovaní návrhu revízie Výnosu MP SR a MZ SR č. 981/1996-100 z 20.5.1996 ktorým v rámci tretej hlavy, druhej časti Potravinového kódexu Slovenskej republiky boli definované cudzorodé látky v potravinách. Cieľom revízie je úplná harmonizácia predpisu s legislatívou EÚ a predpokladaný termín platnosti výnosu je od 1.1.2003.
Úloha sa plní priebežne.	
3.	Príprava novely zákona NR SR č. 152/1995 o potravinách.	2002	Novela zákona o potravinách bola dňa 18.12.2001 schválená v NR SR a pod č. 23/2002 Z.z. bola uverejnená v Zbierke zákonov, čiastka 12, pričom účinnosť nadobudla k 7.2.2002. Obsahuje zásadnú zmenu v označovaní potravín. V zmysle predpisov EÚ bolo zrušené povinné označovanie dátumu výroby a dátumu najneskoršej spotreby a nahradené v EÚ akceptovateľnými pojmami: dátum minimálnej trvanlivosti, resp. dátum spotreby. Tiež bola zrušená predtrhová kontrola, čo Eú považovala za prekážku voľného pohybu tovaru. Pritom však bola stanovená plná zodpovednosť výrobcu za zdravotnú neškodnosť potravín. Zákon obsahuje tiež úplne zapracovanú smernicu EÚ o úradnom dovoze nad potravinami a v súlade s ňou je obsiahnuté I dobudovanie infraštruktúr, najmä v otázkach úradnej kontroly potravín a vytvorenie štátnej veterinárnej a potravinovej správy ako orgánu potravinového dozoru v pôsobnosti MP SR.
Nadväzne na §4, ods. 6 uvedenej novely bola spracovaná a dňa 24. apríla 2002 pod č. 240/2002 v Zbierke zákonov vydaná Vyhláška Ministerstva pôdohospodárstva SR o registrácii vybraných potravín a dovážaných potravín. V zmysle uvedenej vyhlášky je registračným miestom Štátna veterinárna a potravinová správa SR, ktorá eviduje výrobcov a dovozcov potravín a poskytuje Štátnemu zdravotnému ústavu SR so sídlom v Bratislave informácie o vybraných výrobkoch a evidenčných číslach výrobcov a dovozcov.
Cieľom vyhlášky o registrácii je zabezpečiť vystopovanie a identifikáciu potravín a použitých zložiek vo všetkých stupňoch potravinového reťazca až po konečnú spotrebu. Pri registrácii potravín a tabakových výrobkov dovozca alebo výrobca súčasne vyhlasuje, že vyrábané alebo dovážané výrobky spĺňajú požiadavky ustanovené v osobitných predpisoch, ako aj, že má zabezpečenú kontrolu kvality a zdravotnej neškodnosti.
Úloha je splnená.	
5.	Dobudovať informačný systém o zdravotnej neškodnosti a kvalite potravín a vykonávaní potravinového dozoru.	2000-2002	Spolugestor MZ SR
Podľa novelizovaného zákona o potravinách a platnej legislatívy sú podnikatelia pôsobiaci na všetkých stupňoch potravinového reťazca zodpovední za zabezpečenie kvality výrobkov, ktoré dodávajú svojim obchodným partnerom i konečným spotrebiteľom a to ako z pohľadu zdravotnej neškodnosti, tak i dopadu na životné prostredie.
Dňa 7.2.2002 vznikla Štátna veterinárna a potravinová správa SR (zlúčením ŠVS SR a SPPI). V zmysle splnomocnenia novely zákona ministerstvo spracovalo návrh všeobecne záväzného predpisu, ktorým budú ustanovené postupy v rámci rýchlej výmeny informácií v prípade vážneho a bezprostredného ohrozenia zdravia a bezpečnosti spotrebiteľov a orgány potravinového dozoru rozpracovali aktualizáciu Koncepcie potravinového dozoru.
Informačný systém o zdravotnej neškodnosti  a kvalite potravín v rámci rezortu pôdohospodárstva je postupne budovaný v rámci ekonomických možností. Správy o kvalite potravín sú každoročne predmetom rokovania porady vedenia ministerstva a sú zverejňované v masmédiách. Prepojenie oboch rezortov bolo limitované zdrojmi.
MZ SR a Štátne zdravotné ústavy v SR zabezpečujú zber údajov v oblasti zdravotnej bezpečnosti potravín prostredníctvom Informačného systému v hygiene a epidemiológii. Vzhľadom na uskutočnené a pripravované rozsiahle legislatívne zmeny spojené s aproximáciou legislatívy EÚ si budú vyžadovať zmenu v systéme zberu údajov.
Úloha sa plní priebežne.	
Pôda	
T.č.	Aktivita	Termín	Odpočet plnenia	
1.	Vyhodnotiť výsledky kontaminácie pôdy za posledných 10 rokov na základe monitoringu v SR.	2000-2002	Výmera kontaminovaných pôd, t.j. pôd, v ktorých obsah aspoň jedného z rizikových stopových prvkov, alebo rizikových organických látok prevyšuje hranicu súčasne platnej hygienickej normy, je omnoho menšia, ako sa donedávna predpokladalo a uvádzalo. Dôležitým bolo tiež zistenie, že výskyt kontaminovaných pôd je na území SR omnoho viac sústredený v horských a podhorských oblastiach, najmä stredného, severného a severozápadného Slovenska, kde sa vyskytujú aj regióny a lokality s najvyšším obsahom rizikových látok v pôdach (výskyt pedogeochemických anomálií), zatiaľ čo v nížinách a nízko položených kotlinách s najúrodnejšími pôdami sa kontaminované pôdy vyskytujú veľmi málo a takmer vôbec sa tu nevyskytujú pôdy s najvyšším obsahom rizikových látok.
Výmera pôd s veľmi zlým hygienickým stavom tvorí len 1 % a s extrémne zlým hygienickým stavom len 0,3 % z pôdneho fondu. Pôdy extrémne kontaminované horečnatými imisiami v okolí magnezitiek, ktoré sa z hygienického hľadiska hodnotia osobitne, tvoria 0,7 %.
V súvislosti s prírodnými geochemickými zdrojmi kontaminácie pôd sa objavujú názory, že táto je menej škodlivá, pretože rizikové prvky sú viazané v nerozpustných zlúčeninách, a teda sú nepohyblivé a neprijateľné rastlinami. Nielen súčasné zahraničné, ale aj analýzy pôdnych vzoriek, vykonané v rámci monitorovania pôd však ukazujú, že pôdy kontaminované z prírodných zdrojov majú takmer rovnaké zastúpenie pohyblivých foriem rizikových prvkov, ako pôdy kontaminované imisiami. Časť pôd Slovenska a zložiek životného prostredia, vrátane rastlín, bola teda vo vysokej miere kontaminovaná už v minulosti. Toto zistenie sa potvrdilo i pri súčasnom vývoji kontaminácie pôd. I napriek tomu, že počas poslednej dekády nedošlo k signifikantnej zmene v rozsahu kontaminácie pôd, je to zvlášť dôležité zistenie, pretože v kontaminovaných regiónoch nepriaznivý stav naďalej pretrváva, a to nielen v oblastiach výskytu pedochemických anomálií, ale aj v priemyselných oblastiach, kde v mnohých sa emisná situácia v poslednom období výrazne zlepšila (nové technologické linky a moderné filtre, ale aj redukcia výroby).
Na základe doterajších zistení možno konštatovať, že nebol zistený preukazný vplyv kontaminácie pôdy z poľnohospodárskej výroby. Zrejme tu pôsobia aj imisie z bližších i vzdialenejších zdrojov a tiež bioakumulácia prvkov v povrchovej časti pôd spôsobená ich príjmom rastlinami.
Vychádzajúc zo súčasného hygienického stavu a vývoja pôd možno konštatovať, že tento je v porovnaní s inými štátmi Európy relatívne dobrý. Výnimkou sú len málo zastúpené silne kontaminované regióny a veľmi malé ojedinelé lokality tzv. bodového znečistenia pôd. Zrejme značným problémom zostávajú pôdy záhradkárskych osád a záhrad v intravilánoch obcí, ktoré doteraz neboli predmetom hygienického prieskumu pôd (značná rozdrobenosť pozemkov, obtiažny vstup na pozemky, finančná náročnosť množstva ďalších analýz). Podľa niektorých lokalít však možno usudzovať, že ich záťaž rizikovými látkami bude vyššia ako u poľnohospodárskych pôd.
Problémom zostávajú silne kontaminované pôdy a vývoj ich vlastností, ktoré výrazne rozhodujú o vstupe rizikových látok do potravinového reťazca (predpoklad zakyslenia pôd, zmien kvality humusu). Ozdravenie pôd je veľmi nákladné, samotnému procesu by mala predchádzať identifikácia zdroja kontaminácie pôd (geogénny alebo antropogénny vplyv) a posúdenie, či je vhodnejšie kontaminovanú pôdu vylúčiť z poľnohospodárskeho využívania, alebo zabezpečiť jej remediáciu. Pri všetkých remediačných postupoch ide o obmedzenie transportu znečisťujúcich látok (rôznymi metódami) do pestovaných rastlín, a tým aj do potravinového reťazca. 
O súčasnom stave a vývoji kontaminácie pôd, ako aj ďalších dôležitých parametrov pôd SR je možné získať ďalšie dôležité a zaujímavé informácie na internetovej stránke (www.sazp.sk/rudi). V súčasnosti sa pripravuje publikácia za 2. päťročný cyklus monitoringu pôd v SR, ktorá by mala širokú verejnosť informovať s najaktuálnejším stavom a vývojom našich pôd už koncom roka 2002. 
Úloha je splnená.	
2.	Na základe výsledkov vyhodnotiť závislosť kontaminácie pôdy vplyvom:
a) aplikácie čistiarenských kalov
b) emisií z priemyselných závodov 
c) poľnohospodárskej činnosti/najmä optimalizácie obsahu dusíka v pôde/ a navrhnúť opatrenia na elimináciu kontaminácie pôdy a prevenciu proti transportu kontaminantov do potravinového reťazca.	2002	Na základe výsledkov vyhodnotiť závislosť kontaminácie pôdy vplyvom:
a) Čistiarenské kaly predstavujú významný zdroj znečistenia pôdy s priamym dopadom na potravinový reťazec. Transport ťažkých kovov z pôdy do potravinového reťazca ovplyvňuje dávky (množstvo) kalov v prepočte na rok a jednotku plochy (ha), pôdne parametre (najmä pôdna reakcia, zrnitostné zloženie pôdy, obsah organickej hmoty), ako aj druh pestovaných plodín – čo obsahuje návrh Zákona o aplikácii čistiarenského kalu a dnových sedimentov do pôdy, v súčasnosti je v legislatívnom procese s predpokladanou účinnosťou január 2003, ktorý zabezpečí aj dôslednú evidenciu množstva čistiarenského kalu na jednotlivé hony. Z doterajších poznatkov vyplýva, že kontaminácia rastlinných produktov ťažkými kovmi z kalov ČOV je rovnako aktuálna ako v prípade emisií z priemyslu a dopravy. Aplikácia čistiarenských kalov do pôdy doteraz nebola kontaminovaná. Z toho dôvodu nie sú k dispozícií poznatky týkajúce sa rozsahu aplikácie kalov v praxi.
b) Emisie z priemyslu predstavujú najvýznamnejší zdroj kontaminácie pôdy a súčasne bezprostredný zdroj priamej kontaminácie rastlinných produktov. Na základe doterajších odhadov na celkovej kontaminácii pôd sa imisie podieľajú až 80%. Kontaminácia pôd je výsledkom pôsobenia rôznych možných vplyvov, vrátane imisií a je zhodnotená v Aktivite 1. Táto nebola monitorovaná separatne. S najväčším znečistením pôdy imisiami sa uvažuje v Bratislavskej oblasti, Trnavsko – Galantskej oblasti, Hornonitrianskej oblasti, Hornopovažskej oblasti (Žilina, Dolný Kubín, Ružomberok), Strednopohronskej oblasti (Žiarska kotlina), Strednospišskej oblasti (Rudňany, Krompachy), Strednogemerskej oblasti, Košickej oblasti a Strednozemplínskej oblasti.
c) Jedným zo zdrojov znečisťovania pôdy ťažkými kovmi v minulosti boli fosforečné hnojiva, obsahujúce kadmium. Obsah ťažkých kovov v hnojivách uvádzaných na trh musí zodpovedať platným normám (STN 465735; Vyhláška MP SR č. 26/2001).
Kontaminácia pôdy v dôsledku aplikácie dusíka v priemyselných a organických hnojivách nie je aktuálna, nakoľko objektom znečistenia sú skôr vodné zdroje, kam dusík z pôdy v konečnej fáze migruje. Nadmerná kontaminácia rastlinných produktov dusíkom (dusičnanmi) sa týka predovšetkým zeleniny a to skôr rýchlenej, než poľnej. Manažment organických hnojív výrazne ovplyvňuje kvalitu rastlinných produktov najmä listovej, hlúbovej a koreňovej zeleniny. Zásady správneho hnojenia a ochrana povrchovej a podzemnej vody pred znečistením dusičnanmi sú zdokumentované vo viacerých metodických publikáciách a kódexoch správnej poľnohospodárskej praxe v SR (Zásady správneho používania hnojív (2000) a Ochrana vôd pred znečistením dusičnanmi z poľnohospodárskych zdrojov(2001)). Ich dodržiavaním v podmienkach praxe sa súčasne zabezpečuje aj prevencia voči nadbytočnému transportu dusičnanov do potravinového reťazca.
Úloha je splnená.	
Zabezpečenie obyvateľstva pitnou vodou	
T.č.	Aktivita	Termín	Odpočet plnenia	
3.1.	Zaviesť monitorovacie systémy:
Systematické monitorovanie významných zdrojov vody, s ktorými sa uvažuje pre hromadné zásobovanie pitnou vodou.	trvale	Úloha bola zabezpečovaná v nevyhnutnom rozsahu a to z prevádzkových prostriedkov správcu toku, resp. správcu verejného vodovodu. Z dôvodu obmedzených finančných zdrojov bol monitoring zameraný predovšetkým na oblasti problémové z hľadiska dostatočného množstva, prípadne požadovanej kvality s cieľom zabezpečiť pre tieto oblasti zásobovanie z náhradných vodných zdrojov. Monitoring sa vykonával aj na veľkokapacitných zdrojoch vody, s rozšírením a využívaním ktorých sa uvažuje v budúcnosti, napr. VZ Gabčíkovo. Po transformácii štátnych podnikov vodárni a kanalizácií stanoví spôsob monitorovania MŽP SR v zmysle zákona o vodách.
Úloha sa plní priebežne.	
3.2.	Systematické monitorovanie kvality vody vo vodárenských nádržiach.	trvale	Monitorovanie kvality vody vo vodárenských zabezpečuje v rozsahu nevyhnutnom z hľadiska prevádzky a to z prevádzkových prostriedkov správcu tokov. V záujme zjednotenia postupu pri sledovaní kvality vody zabezpečilo MP SR vypracovanie Metodiky sledovania kvality vody vo vodárenských nádržiach, ktoré je v štádiu odborného posudzovania.
Úloha sa plní priebežne.	
3.4.	Zaviesť monitorovacie sytémy:
Bilancovanie výroby a spotreby pitnej vody.	trvale	Je zabezpečený pravidelný štvrťročný zber údajov o odoberaných množstvách podzemných a povrchových vôd zo všetkých zdrojov v správe štátnych podnikov vodární a kanalizácií. Údaje sa sústreďujú v stredisku VODA na VÚVH v Bratislave. Pravidelný zber údajov začal k 31.12.1997. V roku 1998 bola zavedená v štátnych podnikoch vodární a kanalizácií inovovaná verzia programu ODBERY v prostredí Windows. Súčastne sa sleduje množstvo vyrobenej a množstvo vyfakturovanej vody. Na základe bilancie z uvedených hodnôt sa na úrovni štátnych podnikov prijímajú opatrenia na znižovanie strát.
V pripravovanom návrhu zákona o verejných vodovodoch z verejných kanalizáciách je ustanovené, že MP SR bude i po transformácii štátnych podnikov vodární a kanalizácií zabezpečovať budovanie, riadenie, spravovanie štátneho monitorovacieho a informačného systému o verejných vodovodoch a verejných kanalizáciách ako i využívaných vodných zdrojoch i zdrojoch vhodných na potenciálne využívanie.
Úloha sa plní priebežne.	
4.	Vyraďovať nevhodné vodné zdroje z hromadného zásobovania pitnou vodou a vybudovať vodné zdroje pre oblasti s nedostatkom pitnej vody.	trvale	Nevhodné vodné zdroje sú vyraďované z hromadného zásobovania obyvateľstva pitnou vodou na základe rozhodnutia štátnej vodnej správy. Vzhľadom na obmedzené možnosti štátneho rozpočtu v oblasti kapitálových výdavkov pre vodné hospodárstvo bola úloha realizovaná iba v redukovanom rozsahu. Štátne podniky vodární a kanalizácií v súčinnosti s orgánmi štátnej správy a štátneho zdravotného dozoru postupne vyraďujú z prevádzky nevyhovujúce zdroje vody a v závislosti od požiadaviek na vodu sa v rámci finančných možností štátnych podnikov uvádzajú do prevádzky nové vodné zdroje.
Úloha sa plní priebežne.	
5.1.	Zabezpečiť systém odborného riadenia:
subjektov zabezpečujúcich zásobovanie obyvateľstva pitnou vodou.	trvale	Odborné riadenie štátnych podnikov vodární a kanalizácií bolo uskutočnené priebežne prostredníctvom metodicko-inštruktážnej činnosti pod gestorstvom MP SR, v rámci ktorej Koordinačná rada pre aplikáciu a zavádzanie poznatkov vedy a techniky do prevádzok vodárni a kanalizácií schvaľuje každoročne harmonogram práce a vzdelávacích akcií. Uskutočnili sa pracovné stretnutia vedúcich a pracovníkov úpravovní vôd zamerané na:
-	stanovenie neistôt pri rádiochemických ukazovateľoch kvality vôd
-	hydrobiologické problémy v súvislosti s použitím zoznamu saprobitných indikátorov 
-	manažment v hydroanalytickom laboratóriu,
-	chlórdioxid a ÚV žiarenie v procese úpravy vody, vrátane vydania metodickej pomôcky,
-	informačný list – Aktívne uhlie a jeho prínosy z hľadiska kvality vody.
Okrem toho sa v rámci medzinárodnej výstavy AQUA 2002 uskutočnila odborná konferencia zameraná na prevádzkové problémy vodohospodárskych zariadení.
Ďalšou vzdelávacou aktivitou bola odborná exkurzia na vybrané úpravne vody v ČR (Praha, Pardubice).
Úloha sa plní priebežne.	
6.3.	Doplniť jestvujúci systém právnych a technických noriem a predpisov:
Zákon o verejných vodovodoch a verejných kanalizáciách.	2002	Zákon bol schválený NR SR a vydaný v Zbierke zákonov pod č. 442 z 19. júna 2002 a účinnosť nadobúda 1. novembra 2002. Zákon upravuje zriaďovanie, rozvoj a prevádzkovanie verejných vodovodov a kanalizácií. V uvedenej oblasti upravuje práva a povinnosti fyzických, právnických osôb a pôsobnosť orgánov verejnej správy.
Úloha je splnená.	

Ministerstvo práce, sociálnych vecí a rodiny SR

Zdravie podporujúce pracovné prostredie a pracovné podmienky - závodné zdravotné služby	
T.č.	Aktivita	Termín	Odpočet plnenia	
2.	Vypracovať novelu zákona o bezpečnosti a ochrane zdravia pri práci č. 330/1996 Z.z.	2000	Úloha bola splnená prijatím zákona č. 158/2001 Z.z.
Úloha je splnená.	
3. 	Vypracovať úrazové poistenie ako súčasť návrhu zákona o sociálnom poistení.	2001	Úloha bola splnená schválením zákona č. 413/2002 Z.z. o sociálnom poistení Národnou radou SR dňa 29. mája 2002, ktorého súčasťou je aj úrazové poistenie. Uvedený zákon nadobudne účinnosť 1. júla 2003.
Úloha je splnená.	
10.	NPPA obsahuje úlohu vybudovať vzdelávacie, informačné a publikačné centrum ochrany práce.	2001	Úloha bola splnená vytvorením Informačného centra ochrany práce (ICOP) v rámci Národného inšpektorátu práce. Centrum zahájilo činnosť 4. marca 2002.
Úloha je splnená.	

Ministerstvo školstva SR

Vzdelávanie a výchova k environmentálnemu zdraviu	
T.č.	Aktivita	Termín	Odpočet plnenia	
1.	Rozšíriť Koncepciu environmentálnej výchovy a vzdelávania na základných, stredných a vysokých školách o aspekty environmentálneho zdravia.	2001	Rozšírenie Koncepcie environmentálnej výchovy a vzdelávania v základných, stredných a vysokých školách sa uskutočnilo na základe projektu Prírodovedeckej fakulty Univerzity Mateja Bela v Banskej Bystrici, ktorý schválilo a finančne zabezpečilo MŠ SR v súlade s prílohou k uzneseniu vlády SR. Doplnenie koncepcie environmentálnej výchovy a vzdelávania sa stalo východiskovým odborno-metodickým materiálom pre prácu rezortu školstva a všetkých subjektov podieľajúcich sa na environmentálnej výchove a vzdelávaní detí a mládeže. 
Úloha je splnená.	
4.	Implantovať APPZ do projektu Národný program podpory zdravia, Školy podporujúce zdravie.	2000	Implantovanie Akčného plánu pre životné prostredie a zdravie do projektu Školy podporujúce zdravie sa oficiálne uskutočnilo prostredníctvom celoslovenského seminára okresných a krajských koordinátorov podpory zdravia v školách, ktorý sa uskutočnil v Nitre 25.6.-26.6.2001 s hlavnou témou životné prostredie a zdravie. Seminár organizovalo MŠ SR v spolupráci so Štátnym zdravotným ústavom SR.
Úloha je splnená.	
5.	Vydať publikácie odborno-metodických materiálov pre učiteľov základných a stredných škôl „Životné prostredie a zdravie„ ( 5000 ks ).	2001 a trvale	Vydanie publikácií, resp. odborno-metodických materiálov pre učiteľov základných a stredných škôl k problematike životného prostredia a zdravia je limitované finančnými prostriedkami, ktoré má rezort školstva k dispozícií. Je pripravené vydanie knižnej publikácie D. Kvasničková a kol.: Životné prostredie v náklade 5000 kusov, ktorá bude bezplatne distribuovaná v októbri 2002 na všetky školy. Vo vydávaní publikácii a materiálov pre učiteľov sa bude pokračovať podľa možnosti rozpočtu rezortu školstva.
Úloha (je splnená) sa plní priebežne.	

Ministerstvo dopravy, pôšt a telekomunikácií SR

Bývanie	
8.	Vypracovať program podpory  Aktívnych typov dopravy s cieľom zlepšenia zdravotného stavu populácie
(cyklistika, chôdza).	2002	Vzhľadom na nedostatok finančných zdrojov v roku 2002 bola uvedená problematika riešená iba čiastočne v projekte „Podmienky realizácie širšieho uplatnenia mobility zraniteľným účastníkom prepravy“.
Pre rok 2003 je špecifikovaný návrh projektu „Akčný plán rozvoja nemotorovej dopravy – podpora aktívnych typov dopravy s cieľom zlepšenia zdravotného stavu obyvateľstva“, ktorého vypracovanie je podmienené zabezpečením finančných prostriedkov.
Úloha sa priebežne plní.	

Úrad pre normalizáciu, metrológiu a skúšobníctvo SR

Zabezpečenie obyvateľstva pitnou vodou	
6.4.	STN	2004		
6.4.1	Dojčenská voda		V oblasti dojčenskej vody platí pôvodná STN 56 7858 Kojenecká voda z roku 1993, ktorá stanovuje kvalitatívne požiadavky na vodu pre dojčenskú výživu.
Nakoľko ukazovatele kvality stolovej, dojčenskej a minerálnej vody, ako i kontrolné ukazovatele kvality týchto vôd sú upravené zákonným predpisom – Potravinovým kódexom (25. hlava – nápoje, príloha 1 z roku 2000), bude pravdepodobne treba pristúpiť k zrušeniu týchto noriem v súčinnosti s MP SR a MZ SR po posúdení, či sú uvedené normy v rozpore s platným právnym predpisom. V ostatnom období neboli v tejto oblasti vydané žiadne normy.
Úloha sa plní.	
6.4.2.	Stolová voda		V oblasti stolovej vody je zatiaľ platná norma STN 56 7859 Stolová voda z roku 1993, ktorá stanovuje požiadavky na kvalitu pitnej vody pre spotrebu obyvateľstva v spotrebiteľských obaloch vrátane prípravy a dodávok do obchodnej siete, v oblasti minerálnych vôd je platná norma STN 86 8000 Prírodné liečivé vody a prírodné minerálne vody stolové z roku 1965, ktorá stanovuje technologické požiadavky na uvedené druhy vôd.
Nakoľko ukazovatele kvality stolovej, dojčenskej a minerálnej a liečivej vody, ako i kontrolné ukazovatele kvality týchto vôd sú upravené zákonným predpisom – Potravinovým kódexom (25. hlava – nápoje, príloha 1 z roku 2000), bude pravdepodobne treba pristúpiť k zrušeniu týchto noriem v súčinnosti s MP SR a MZ SR po posúdení, či sú uvedené normy v rozpore s platným právnym predpisom. V ostatnom období neboli v tejto oblasti vydané žiadne normy.
Úloha sa plní.	
6.4.3.	Kvalita surovej vody pre úpravu na vodu pitnú (novelizovaná).		Spoluriešiteľ MP SR
Problematiku rieši STN 75 7214 Kvalita vody. Surová voda na úpravu na pitnú vodu. Norma bola vydaná v decembri 1998. Zaoberá sa hodnotením kvality surovej vody z vodných zdrojov a kategorizáciou jej upraviteľnosti  na pitnú vodu podľa použitej technológie.
MP SR zabezpečilo v spolupráci s SÚTN spracovanie revízie normy STN 75 7214 Kvalita vody. Je rozpracované prehodnotenie normy na kvalitu surovej vody pre úpravu na pitnú vodu v nadväznosti na požiadavky transpozície a implementácie európskej smernice 75/440/EEC Kvalita povrchovej vody určenej na odber pitnej vody.
Úloha je splnená.	
6.4.4.	Súbor noriem o skúšaní a kontrole kvality pitnej vody.		Spoluriešiteľ MP SR
MP SR spolupracovalo s SÚTN na príprave a finančne zabezpečilo riešenie úloh technickej normalizácie, ktorých výsledkom sú vydané normy STN 75 7211:1993 Kvalita vody. Kontrola kvality vody pri doprave, akumulácii a distribúcii a STN 75 7212:1991 Kvalita vody. Kontrola kvality vody pri úprave na pitnú vodu. MP SR spolupracovalo so SÚTN aj na vypracovaní normy STN 75 7151 Kvalita vody - požiadavky na kvalitu vody dopravovanej potrubím. Predmetná norma je vo schvaľovacom konaní.
Norma STN 75 7211: 1993 Kvalita vody. Kontrola kvality vody pri doprave, akumulácii a distribúcii bola nahradená predbežnou normou STN P 75 7211: 2001 s rovnakým názvom, ktorá je určená na overenie do 31. 12. 2002. Norma platí pre prevádzkovú kontrolu kvality vody, a nie pre štátny zdravotný dozor vykonávaný orgánmi na ochranu zdravia.
Norma STN 75 7212: 1991 Kvalita vody. Kontrola kvality vody pri úprave na pitnú vodu bola nahradená predbežnou normou  STN P 75 7212: 2001 s rovnakým názvom, ktorá je určená na overenie do 31. 12. 2002. Norma určuje rozsah rozborov zo zdrojov vody, rozsah a počet rozborov surovej a upravenej vody. Platí pre prevádzkovú kontrolu kvality vody, a nie pre štátny zdravotný dozor vykonávaný orgánmi na ochranu zdravia.
Norma STN 75 7151 Kvalita vody. Požiadavky na kvalitu vody dopravovanej potrubím, ktorá reviduje STN 83 0615: 1982 Požiadavky na kvalitu vody dopravovanej potrubím, bude vydaná v decembri 2002. Norma stanovuje požiadavky na kvalitu vody dopravovanej potrubím verejných vodovodov a je určená prednostne pre prevádzkovateľov verejných vodovodov.
Od februára 2002 vstúpila do platnosti vyhláška MZ SR č. 29/2002 o požiadavkách na pitnú vodu a kontrolu kvality pitnej vody, ktorá je v súlade so smernicou č. 98/83/ES o kvalite pitnej vody. V tejto  súvislosti navrhuje Výskumný ústav vodného hospodárstva a technická normalizačná komisia TNK 27 Kvalita a ochrana vody  zrušenie normy STN 75 7111: 1998 Kvalita vody. Pitná voda, ktorá stratila svoj význam.
Úloha sa plní.